b'\n_START_ARTICLE_\nDu\xc5\xa1an Biber\n_START_SECTION_\n\xc5\xbdivljenje in delo\n_START_PARAGRAPH_\nZ narodnoosvobodilnim gibanjem je sodeloval od 1941, bil aretiran in med leti 1942/1943 v koncentracijskih tabori\xc5\xa1\xc4\x8dih Gonars in Monigo. Po kapitulaciji Italije pa se je pridru\xc5\xbeil Narodnoosvobodilni vojski in partizanskim odredom Jugoslavije, kjer je bil vojni dopisnik, propagandist v raznih brigadah ter v Bazi Glavnega \xc5\xa1taba NOV in POJ v Biogradu na Moru. Po koncu vojne je delal kot poro\xc4\x8devalec in urednik ter svobodni novinar pri \xc4\x8dasopisih Kme\xc4\x8dki glas in Ljudska pravica. Leta 1957 je diplomiral iz zgodovine na ljubljanski Filozofski fakulteti, kjer je leta 1964 tudi doktoriral z disertacijo o nem\xc5\xa1ki manj\xc5\xa1ini v Kraljevini Jugoslaviji._NEWLINE_Biber se od 1958 ukvarja s preu\xc4\x8devanjem mednarodnega polo\xc5\xbeaja Jugoslavije pred, med in po 2. svetovni vojni. Kot raziskovalec se je zaposlil na In\xc5\xa1titutu dru\xc5\xbebenih ved in In\xc5\xa1titutu za sodobno zgodovino v Beogradu, leta 1974 pa je postal znanstveni svetnik na In\xc5\xa1titutu za zgodovino delavskega gibanja v Ljubljani. S pomo\xc4\x8djo UNESCOve in Fordove \xc5\xa1tipendije je pregledoval arhivsko gradivo v Nem\xc4\x8diji, \xc5\xa0vici, Zdru\xc5\xbeenem kraljestvu in Zdru\xc5\xbeenih dr\xc5\xbeavah Amerike in postal najbolj\xc5\xa1i jugoslovanski poznavalec britanskih virov za novej\xc5\xa1o jugoslovansko zgodovino. V letih 1984\xe2\x80\x9391 je bil predsednik jugoslovanskega komiteja za zgodovino 2. svetovne vojne, pa tudi podpredsednik Mednarodnega komiteja za zgodovino 2. svetovne vojne.'